Id-Deċiżjoni tal-Kummissjoni
ta’ l-24 ta’ Ottubru 2002
li temenda d-Deċiżjoni 93/197/KEE dwar il-kondizzjonijiet tas-saħħa ta’ l-annimali u ċ-ċertifikazzjoni veterinarja għall-importazzjoni ta’ equidae rreġistrati u equidae għat-tnissil u l-produzzjoni
(innotifikata taħt id-dokument numru C(2002) 4006)
(Test b’relevanza għaż-ŻEE)
(2002/841/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/426/KEE tas-26 ta’ Ġunju 1990 dwar il-kondizzjonijiet tas-saħħa ta’ l-annimali li jirregolaw il-moviment u l-importazzjoni minn pajjiżi terzi ta’ equidae [1], kif l-aħħar emendata bid-Deċiżjoni tal-Kummissjoni 2002/160/KE [2], u b’mod partikolari l-Artikolu 15(a) u l-Artikolu 16 tagħha,
Billi:
(1) Id-Deċiżjoni tal-Kummissjoni 93/197/KEE [3], kif l-aħħar emendata bid-Deċiżjoni 2002/635/KE [4], stabbiliet lista ta’ pajjiżi terzi li minnhom, l-Istati Membri, għandhom jawtorizzaw importazzjonijiet ta’ equidae rreġistrati u equidae għat-tnissil u l-produzzjoni.
(2) Mingħajr ebda intenzjoni, il-Kirġiżistan ġie mħolli barra minn dik il-lista bid-Deċiżjoni 2002/635/KE. Għaldaqstant, il-Kirġiżistan għandu jerġa’ jiddaħħal fil-lista.
(3) Sabiex jinkiseb ċertifikat tas-saħħa E taħt id-Deċiżjoni 93/197/KEE, għandhom isiru ċerti testijiet tas-saħħa fuq kampjuni li għandhom jittieħdu fi żmien għaxar t’ijiem mill-esportazzjoni. Inqalgħu diffikultajiet biex tiġi sodisfatta dik id-data ta’ għeluq, b’mod partikolari meta kampjuni bħal dawn għandhom jiġu eżaminati f’laboratorji li l-Istat Membru destinatarju jaqbel magħhom. Għalhekk id-data ta’ għeluq għandha tiġi mtawla.
(4) Id-Deċiżjoni 93/197/KEE għandha għalhekk tiġi emendata f’dan ir-rigward.
(5) Il-miżuri li għalihom hemm provdut f’din id-Deċiżjoni huma skond l-opinjoni tal-Kumitat Permanenti dwar il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
L-Artikolu 1
L-Annessi għad-Deċiżjoni 93/197/KEE huma emendati skond l-Anness għal din id-Deċiżjoni.
L-Artikolu 2
Din id-Deċiżjoni hija ndirizzata lill-Istati Membri.
Magħmula fi Brussel, fl-24 ta’ Ottubru 2002.